Document ID: /roh_data/filtered/fineweb-2-filterrobots_roh.jsonl.gz/35086

Cun la resoluziun «Green New Deal» veglian ils verds minimalisar las consequenzas economicas da la crisa sin il carstgaun ed il medem mument promover ina transfurmaziun ecologica.
La crisa da corona haja mussà ch’ins possia mobilisar en situaziuns d’urgenza resursas individualas e communablas da grondezza enorma. Cun il medem engaschi stoppian ins uss er realisar schliaziuns concretas per la crisa dal clima.
2040 senza emissiuns
Ils verds han preschentà l’emna passada lur plan per il clima. Els pretendan che la Svizra n'emetta il 2040 nagin CO2 pli e ch’ella extrai schizunt CO2 ord l’atmosfera.